**Prado muuseum** on muuseum Hispaanias Madridis, kus asub maailma üks suuremaid kunstikogusid.

Kogusse kuulub ligikaudu 8200 joonistust, 7600 maali, 4800 trükist ja 1000 skulptuuri, lisaks muid museaale. Välja on pandud kunstiteoseid 12. sajandist kuni 19. sajandi alguseni. Eksponeeritud on tähtsamate Hispaania, Itaalia ja flaami kunstnike, sealhulgas Francisco de Goya, Diego Velázqueze, Sandro Botticelli, Michelangelo Caravaggio, El Greco, Artemisia Gentileschi, Giambattista Pittoni, Andrea Mantegna, Raffaeli, Rembrandti, Peter Paul Rubensi, Hieronymus Boschi ja paljude teiste teoseid.

Prado on Hispaania suurim ja külastatuim muuseum ning 2020. aasta andmetel maailmas külastatavuselt 16. kohal.

Ajalugu
-------

Hoone, kus asub tänapäeval Prado muuseum, ehitati 1785. aastal Hispaania kuninga Carlos III soovil arhitekt Juan de Villanueva plaani järgi ning oli algselt kavandatud majutama ajalookogu. Otsuse kohendada see kuninglikuks maali- ja skulptuurimuuseumiks langetas tema lapselaps Fernando VII. Muuseum avati hoones 1819. aasta novembris. Sel ajal kuulus kogusse 1510 pilti.

Koos kogu laienemise ja külastajate hulga kasvuga on hoonet 19. sajandist alates ümber ehitatud. Praeguseks on Villanueva kavandatud hoonele lisatud uus hoone (arhitekt Rafael Moneo), mis on vana hoonega ühendatud.

Kollektsioon
------------

Prado muuseumi kollektsioon põhineb kuninglikul kollektsioonil, mida hakati laiendama 16. sajandil alguses Aragóni ja Kastiilia kuninga Carlos I, seejärel Habsburgide ja Bourbonide dünastia valitsemisajal. Kuninglikku kogusse kuuluvad näiteks sellised teosed nagu Rogier van der Weydeni "Kristuse ristilt võtmine" (u 1435), Hieronymus Boschi "Maiste naudingute aed" (u 1490–1510), El Greco "Portree kätt rinnal hoidvast härrasmehest" (1583), Francisco de Goya "Hispaania kuninga Carlos IV perekond" (1800), "Andrea Mantegna "Neitsi surm" (u 1462–1464), Raffaeli "Püha perekond" (ka "La Perla", 1518–1520), Tiziani "Karl V Mühlbergis" (ka "Karl V ratsaportree", 1548) ja Albrecht Düreri autoportree (1498).

Kogule lisandusid Trinidadi muuseumi (*Museo de la Trinidad*) maalid, nende seas Jan van Eycki kooliga seostatav kolmeosaline altarimaal "Elukaev" (1440–1450) ja El Greco *doña* María de Aragóni kooli kabeli jaoks loodud viis maali.

Pärast muuseumi ametlikku avamist lisandus kogusse annetuste, päranduste ja ostudena 2300 maali, hulgaliselt skulptuure, trükiseid, joonistusi ja muid kunstiteoseid. 

Ühe suurema kunstnikukogu, ligikaudu sada teost, moodustavad Francisco de Goya tööd. Esindatud on enamik ta tähtsamaid töid, nagu "Alasti *maja*" (1790–1800), "Hispaania kuninga Carlos IV perekond" (1800), "2. mai 1808" (1814), "3. mai 1808 (Ülestõusnute mahalaskmine)" (1814) ja "Saturn õgib oma lapsi" (1819–1823).

### Kollektsiooni šedöövreid

* Tiziani "Aadama langemine" (u 1570)Tiziani "Aadama langemine" (u 1570)
* El Greco "Püha kolmainsus" (1577–1579)El Greco "Püha kolmainsus" (1577–1579)
* El Greco "Portree kätt rinnal hoidvast härrasmehest" (1583)El Greco "Portree kätt rinnal hoidvast härrasmehest" (1583)
* Diego Velázqueze "Breda alistumine" (1634–1635)Diego Velázqueze "Breda alistumine" (1634–1635)
* Diego Velázqueze "Puhkav Mars" (1639–1641)Diego Velázqueze "Puhkav Mars" (1639–1641)
* Peter Paul Rubensi "Parise kohus" (1638–1639)Peter Paul Rubensi "Parise kohus" (1638–1639)
* Francisco Zurbaráni "Agnus Dei" (1635–1640)Francisco Zurbaráni "Agnus Dei" (1635–1640)
* Bartolomé Esteban Murillo "Rikkumatus" (1678)Bartolomé Esteban Murillo "Rikkumatus" (1678)
* Francisco de Goya "2. mai 1808" (1814)Francisco de Goya "2. mai 1808" (1814)
* Francisco de Goya "3. mai 1808 (Ülestõusnute mahalaskmine)" (1814)Francisco de Goya "3. mai 1808 (Ülestõusnute mahalaskmine)" (1814)
* Francisco de Goya "Koer" (1819–1823)Francisco de Goya "Koer" (1819–1823)
* Francisco de Goya "Saturn õgib oma lapsi" (1819–1823)Francisco de Goya "Saturn õgib oma lapsi" (1819–1823)
* Diego Velázqueze "Õuedaamid" (ka "Las Meninas", 1656)Diego Velázqueze "Õuedaamid" (ka "Las Meninas", 1656)
* Antonio da Correggio "Noli me tangere" (u 1523–1524)Antonio da Correggio "Noli me tangere" (u 1523–1524)
* Albrecht Düreri "Aadam ja Eeva" (1507)Albrecht Düreri "Aadam ja Eeva" (1507)
* Pieter Bruegel vanema "Surma triumf" (1562)Pieter Bruegel vanema "Surma triumf" (1562)

Viited
------

1. ↑  Emily Sharpe, José da Silva (30. märts 2021). "Visitor Figures 2020: top 100 art museums revealed as attendance drops by 77% worldwide". *The Art Newspaper*. Vaadatud 8. oktoobril 2021.
2. 1 2 3  "The Institution: History of the Museum". *Prado koduleht*. Vaadatud 8. oktoobril 2021.
3. ↑  "Prado Museum Enlargement, Madrid, Spain, 1998–2007". *Rafael Moneo koduleht*. Vaadatud 8. oktoobril 2021.
4. ↑  "The Prado Museum". *Feelmadrid.com*. Vaadatud 8. oktoobril 2021.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Prado muuseum** |

* Prado muuseumi koduleht (hispaania ja inglise keeles)